Title: Predstavnici Turističke organizacije Niš organizuju konferenciju za novinare na kojoj će biti najavljena gastro-manifestacija "Dani Bureka Niš 2018"
Author: NN_30
Last saved by: Goran Stojic

VEČERAS POČINJE GASTRO-MANIFESTACIJA TRADICIONALNOG NIŠKOG DORUČKA

Dani bureka Niš 2018! 

*„Dani bureka“ trajaće do nedelje 19. avgusta, na šetališnom keju 29.decembar, pored amfiteatra, a posetioce pored raznolikosti mirisa i ukusa očekuje i bogat kulturno-umetnički program
*Radno vreme manifestacije, je od 8 do 24 sata, a četvrtina bureka sa sirom koštaće 80 dinara
*A, turistima je među hranom koju obavezno probaju u Nišu, na prvom mestu burek, pa rakija, i naravno pljeskavica

Gastro-manifestacija "Dani bureka Niš 2018", počinju večeras koncertom muzičkog benda iz Grčke „Oktava“ ,u 20 sati, i svečanim otvaranjem manifestacije u 21 sat. 
„Dani bureka“ trajaće do nedelje 19. avgusta, na šetališnom keju 29.decembar, pored amfiteatra, a posetioce pored raznolikosti mirisa i ukusa „tradicionalnog niškog doručka“ očekuje i bogat kulturno-umetnički program. Radno vreme manifestacije, osim večeras je od 8 do 24 sata, a četvrtina bureka sa sirom koštaće 80 dinara.

Ovo je četrnaesta po redu međunarodna manifestacija, a osim 7 niških učesnika, pekara, u takmičenju pripremanja bureka ove godine biće predstavnika zanatskih pekara iz Grčke, Bugarske i Makedonije koji će burek praviti na licu mesta. Posetioci će imati priliku da uživaju u brojnim iznenađenjima kao što je izrada najvećeg bureka i različitim ukusima i kombinacijama ukusa.
-Ono što je vrlo bitno je da smo uradili sve da higijensko tehnički uslovi na otvorenom prostoru budu zadovoljeni, zaštita kablova, svi štandovi imaće tekuću vodu i kanalizaciju, i to su najosnovniji uslovi za bezbednost naših posetilaca- objašnjava Bratislav Vukadinović, predsednik Unije pekara Niš.
Kako kažu organizatori, očekuje se veliki odziv i uspešna manifestacija, za koju je izdvojeno oko 600 hiljada dinara.
Jedna od asocijacija na Niš jeste upravo niški burek, koji se ovde sprema od davnina.
-Niški burek pravi se po recepturi koju je doneo turski pekar iz Istanbula, Mehmed Oglu, 1489.godine, sto godina posle boja na Kosovu. Mi ga pravimo po istoj recepturi osim što se vrsta masnoće promenila. Nije više biljna mast, nego svinjska mast dok je sve drugo ostalo isto. Autentičnost je zadržana samo u Nišu i u nekim delovima naše zemlje, Makedonije, Bosne, dodaje Vukadinović.
Kako kaže, jedan od problema je nedostatak radne snage, nema prodavačica ni pekara jer većina ili odlazi u inostranstvo ili se zapošljava na drugim mestima. 
Organizator ovogodišnje gastro-manifestacije je udruženje Unija pekara, uz pomoć Ministarstva trgovine, turizma i telekomunikacija, Gradske opštine Medijana, Kancelarije za mlade i Turističke organizacije Niš.
-Turistička organizacija je prepoznala značaj manifestacije i probleme koje je Unija pekara imala u prethodnom periodu. Znajući za značaj i brend niškog bureka koji je važan i Nišlijama i turistima, doneli  smo odluku da snažno pomognemo ovu, kao i mnoge druge manifestacije- ističe
Uroš Parlić, direktor Turističke organizacije Niš.
On je pozvao sve sugrađane da posete manifestaciju Dani bureka, i probaju karakterističan niški burek sa kojim se nekima završava dan, dok drugi uz burek počinju rano jutro. 
A, turistima je među hranom koju obavezno probaju u Nišu, na prvom mestu burek, pa rakija, i naravno pljeskavica.

Antrfile
Program ovogodišnjih “Dana bureka 2018”

Nakon svečanog otvaranja manifestacije, večeras od 21.15 sati posetioce očekuje Koncert grupe „ Generacija 5“ – Đorđe David.
Sutrašnji dan od 20 do 20.30 sati obeležiće Dečiji kulturni centar i majska pesma, zatim nastup KUD “Niška Banja”, nakon čega je od 21.30 do 22 sata planirana degustacija najvećeg bureka. Od 22 do 22.30 sata nastupiće mladi perspektivni muzičar - Đorđe Denić iz Niša, a nakon toga Koncert benda iz Grčke„Oktava“, od 22.30 sati.

Subotu 18.avgust obeležiće Folklorni ansambl „ Vuk Karadžić“ Takmičenje u pripremanju najboljeg niškog bureka od 21 sat, nastup KUD  „ Abrašević“ Niš, UKS „ Nikola Tesla“ Niška Banja i Koncert „Oktave“

Poslednji dan manifestacije, nedelju 19.avgust upotpuniće bend „Oktava“, Koncert grupe „La Kampanela“ i zatvaranje manifestacije „ Dani bureka 2018“ u 23 sata.

LEG:PRAZNIK BUREKA U NIŠU:četvorodnevno uživanje za Nišlije i goste Niša
(Projekat “Nišlije se uključuju u odlučivanje” sufinansiran iz budžeta grada Niša)